Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 311/08)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„ALHO DA GRACIOSA“

ELi nr: PGI-PT-02605 – 11. mai 2020

KPN ( ) KGT (X)

1. [KPN või KGT] Nimetus(Ed)

„Alho da Graciosa“

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Toodet „Alho da Graciosa“ (liiki Allium sativum L. kuuluv küüslauk) turustatakse kuivatatud liitsibulatena, kas eraldi või palmikusse punutult. Kooritud liitsibula läbimõõt on vähemalt 3 cm.

Liitsibulad, mis on ovaalse kujuga ja ümbritsetud mitmekihilise, kergesti eemaldatava valge väliskestaga, koosnevad tugeva ja sileda tekstuuriga küüntest, mis on kaetud punakasroosa kestaga.

Küüslaugu „Alho da Graciosa“ küüntel (ka purustamata küüntel) on iseloomulik, keskmise intensiivsusega lõhn.

Toote „Alho da Graciosa“ maitse on intensiivne, väga meeldiv ja vähese järelmaitsega.

Toote keemilise koostise omapära on suur tsingi- (üle 7 mg/kg), raua- (üle 8 mg/kg), magneesiumi- (üle 170 mg/kg) ja allitsiinisisaldus (üle 3 500 mg/kg), mis annab tootele „Alho da Graciosa“ toidu säilitamiseks vajalikud omadused.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Täpsustage tootmise erietapid, mis peavad toimuma määratletud geograafilises piirkonnas

Kõik tootmisetapid (parimate küüslauguküünte valimine istutamiseks, viljelus ja saagikoristus).

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Graciosa saar Assooride saarestikus.

5. Seos geograafilise piirkonnaga

Seos põhineb toote „Alho da Graciosa“ omapäral ja omadustel.

Toote maine puhul tuleb märkida, et tänu soodsatele mulla- ja kliimatingimustele on toodet „Alho da Graciosa“ Graciosa saarel edukalt kasvatatud alates esimeste asunike saabumisest 15. sajandi alguses.

Põlvkondade jooksul on Graciosa küüslaugu omadused täiustunud, sest tootjad valivad paljundamiseks välja ilusaimad sibulad, millel on tootele iseloomulik värvus ja suurus.

Kui saar esimest korda asustati, selgus, et sademete hulk ja saare viljakas pinnas on sobilikud puu- ja köögivilja kasvatamiseks. Saareelanikud tegelesid peamiselt elatuspõllumajandusega ning panid tähele, et küüslauk kasvas muudest põllukultuuridest tunduvalt paremini.

Graciosat on alati nimetatud küüslaugu saareks (Terra do Alho) ja küüslauku on kujutatud saare märgilise tähtsusega omavalitsusüksuse – São Mateuse – vapil.

Kirjeldatud oludes on välja kujundanud toote „Alho da Graciosa“ iseloomulikud omadused, nagu keskmise intensiivsusega lõhn (isegi purustamata küüntel) ning intensiivne, väga meeldiv ja vähese järelmaitsega maitse. Lisaks saare mullastikule ja kliimatingimustele on oluline roll ka tootjate aastatepikkusel hoolitsusel ja asjaolul, et saarele ei ole toodud teistest piirkondadest pärit kultivare.

Sarnaselt saarestiku muude saartega, on Graciosa kliima mõõdukalt ookeaniline, kuid Graciosa on Assooride kõige väiksema sademete hulgaga saar ning kõige kuivemad kuud on mai ja august. See on tingitud saare topograafiast – madalal asuvad tasandikud on kaitstud tugevate tuulte eest ja saavad rohkesti päikesepaistet.

Graciosa pinnase moodustab madalatel basaltkaljudel lebav õhuke mullakiht, mis koosneb vulkaanilist tuhka sisaldavast pruunmullast ja basaltkivimitest või püroklastilisest materjalist tekkinud regoliidist.

Need kergelt happelise või neutraalse pH-ga vulkaanilised mullad sisaldavad palju mikrotoitaineid, näiteks tsinki ja rauda, mis on olulised noorte taimede arenguks ning klorofülli tekkeks ja fotosünteesiks. Selline muld sobib küüslaugu kasvatamiseks ja soodustab allitsiini teket, toetades seega küüslaugu arengut ja andes sellele punktis 3.2 loetletud omadused.

Allitsiinisisaldus võib teatavate keskkonnategurite mõjul olla väga erinev, kuid mulla pH kõrge tase, palju päikesepaistet ja sademete vähesus suurendavad allitsiini kontsentratsiooni küüslaugus (Eagling and Sterling, 2000).

Küüslaugu keskmine allitsiinisisaldus jääb vahemikku 1 800–3 600 mg/kg, samas kui toote „Alho da Graciosa“ analüüs kõrgefektiivse vedelikkromatograafia abil on näidanud, et allitsiini keskmine sisaldus on üle 3 500 mg/kg.

Kasvatustingimused, st Graciosa saare mullad, mille keskmine pH on 6,2, vähene sademete hulk ja päikesepaiste, soodustavad allitsiini teket, mis on toote „Alho da Graciosa“ peamine mikroobivastane koostisosa.

Saare külastajad sooviva sageli proovida kohalikke sööke, mille valmistamisel kasutatakse toodet „Alho da Graciosa“, sellised road on näiteks kuulus kaste (molhanga), mida pakutakse värske kalaga, kalaroog molho à Pescador, tüüpilised Graciosa vorstid (linguiça da Graciosa) ja grillitud molluskid (lapas grelhadas). Tunnustatud kokad hindavad toodet „Alho da Graciosa“ mitte ainult selle eriomase lõhna ja maitse pärast, vaid ka seepärast, et tänu suurele allitsiinisisaldusele aitab toode ka toitu säilitada.

Toodet „Alho da Graciosa“ testiti Listeria monocytogenese inhibiitorina. Tegemist on patogeense mikroorganismiga, mis on võimeline ellu jääma ja kasvama jahutatud toidul, seepärast on patogeeni keeruline kontrolli all hoida. Testimise tulemusena leiti, et toote inhibeeriv mõju on suurem kui muude turul kättesaadavate roosa küüslaugu sortide puhul (Voz do Campo, väljaanne 224, ja Pimentel, Paulo Assooride ülikool (2008)).

Hakklihaga tehtud katsed osutasid samuti, et toode „Alho da Graciosa“ aeglustas külmikutemperatuuril märgatavalt L. monocytogenes’e kasvu kuni kolme päeva vältel (Voz do Campo, väljalase 224, ja Pimentel, Paulo ülikool (2008)).

Toote „Alho da Graciosa“ mainet ja tuntust kinnitab Angra do Heroísmo kaubanduskoja ja Graciosa ärikeskuse poolt 2019. aastal käivitatud algatus – esimene tootele „Alho da Graciosa“ pühendatud festival, kus peeti kõnesid, korraldati toiduvalmistusesitlusi, õpikodasid ja koolitusi ning pakuti erimenüüd küüslauku sisaldavatest toitudest (alates eelroast kuni magustoiduni). Festivali eesmärk oli tutvustada, turustada ja reklaamida piirkondlikke tooteid.

Suurtes piirkondlikes ja üleriigilistes ajalehtedes (Açoriano Orientalis, Público) ning erialaajakirjades (Vida Rural, Voz do Campo, Agrotec, Agronegócios) sel puhul avaldatud artiklites tõsteti esile nii festivali, kui ka toote „Alho da Graciosa“ omadusi, mida üritusel tutvustati.

Ajalehes Público avaldati artikkel „E viva o alho! o da Graciosa que é diferente e único“ [Elagu küüslauk! Graciosa küüslauk erineb kõigist teistest ja on ainulaadne], ajakirjas Vida Rural ilmus artikkel „O Alho da Graciosa ainda vai dar que falar“ [Toode „Alho da Graciosa“ annab inimestele endiselt kõneainet] ja ajakirja Negócios do Campo artikkel kandis pealkirja „O Alho da Graciosa, um composto natural com propriedades conservantes“ [„Alho da Graciosa“ – looduslik säilitusaine].

Ajalehes Público avaldatud artiklis „Eviva o alho! o da Graciosa que é diferente e único“ oli järgmine lõik: „Juba ammustes aegadest on Graciosa olnud tuntud küüslaugu saarena ning alates 1950. aastatest on küüslaugukasvatus tõusnud kohaliku peremajanduse jaoks lupiini-, oa- ja teraviljakasvatuse kõrval tähtsale kohale. Küüslauku viidi teistele keskrühma saartele (ilhas de baixo) laevaga Fernão Magalhães, mis oli nendel aegadel saarte ühenduslüliks. Kõik muutus pärast 1. jaanuari 1980. aasta maavärinat, mis tõi kaasa hävingu ja põhjustas suure osa elanikkonna lahkumise saarelt. Põllud hüljati ja tootmine lõpetati ning küüslaugu kasvatamine jäi peaaegu täielikult soiku.“

Hiljuti valiti „Alho da Graciosa“ esindama Assooride tooteid mälestusmargil, mille Portugali postiettevõte Correios de Portugal S.A. andis välja neljanda riikliku gastronoomiapäeva tähistamiseks. Mark tuli müüki riikliku gastronoomiapäeva pidustustel, mille korraldas rühm Confraria Gastrónomos dos Açores (Assooride gastronoomide ühendus), mis on osa suuremast ühendusest Federação Portuguesa das Confrarias Gastronómicas (Portugali gastronoomide ühenduste liit).

Toode „Alho da Graciosa“ on tänu oma eripärastele omadustele tuntud ja kõrgelt hinnatud ning seepärast nõutud ka piirkonnast kaugemal. Toodet võib leida ka mujal Portugalis, seda kasutavad tippkokad, kes toovad küüslaugu kulinaarsed omadused esile parimal viisil ilma, et selle lõhn või maitse toidus liigselt domineeriksid.

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://tradicional.dgadr.gov.pt/images/prod_imagens/horticolas/docs/CE_Alho_Graciosa_IGP.pdf

(1) ELT L 343, 14.12.2012, lk 1.